《翠楼吟·魂 其一》
清代·黄之隽

月魄荒唐，花灵髣髴，相携最无人处，栏杆芳草外，忽惊转、几声啼宇。

飘零何许。似一缕游丝，因风吹去。浑无据。想应凄断，路旁酸雨。

日暮。渺渺愁予。觉黯然销者，别情离绪。春阴楼外远，入烟柳、和莺私语。

连江暝树。愿打点幽香，随郎黏住。能留否。只愁轻绝，化为飞絮。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。